open-index/open-wikipedia-markdown huggingface dataset:
Stazzion de Milan Porta Tosa

La **Stazzion de Milan Porta Tosa** a l'è stada una stazzion ferroviaria de Milan, capolinia de la ferrovia per Trevij del 1846, o ben la vertura de la linia, al 1864, per poeu vesser sbatuda sgiò in del 1873, quand che l'è fornid anca el servizzi merci.

A l'è stada la segonda stazzion de Milan dopo de quella de Porta Noeuva, verta in del 1840 e capolinia de la ferrovia Milan-Monscia.

La sorgiva in sul vial de Circonvallazzion, incoeu vial Premuda, in tra i port Tosa e Oriental.

A l'era assee cognossuda per vesser stada la sed del cafè Gnocchi, vun di cafè pussee important de la capital ambrosiana, e per havé vist partì la salma del Feldmaresciall Radeschi dopo de la soa mort in del 1858.

## Riferiment
*Stagni

## Alter proget
Parch de Monscia

El **Parch de Monscia** a l'è un parch de la Lombardia, in tra i pussee grand e storegh d'Europa, el quart recintad per dimension e 'l prim cont i mura, che 'l quata i comun de Monscia, Lesmo, La Santa, Vedan e Biasson.

Part del parch regional de la Vall del Lamber, insema ai Giardin Reai a l'è un gran bell verd propi important per la zona, e del 1922 el gh'ha dent l'autodrom nazzional de Monscia, in tra i piste de corsa di auto pussee important e prestigios del mond.

## Ligam de foeura
*Sit ofizzial

## Alter proget

## Vos corelade

*Cassina Casalta
*Cassina Catabrega
*Cassina Cernusch
*Cassina Fornaseta
*Cassina del Sol
*Cassina Frutee
*Cassina San Fedel
*Molin Sugaa
*Molin del Canton
*Molin San Giorgg
*Serraj di Zerv
Podolanka

**** a l'è un comun de la Cechia, part de la Boemia Central e del distret de Praha-východ.

## Riferiment
*CCRE 

## Alter proget
Gesa del Carmen (Lod)

La **Gesa del Carmen** a l'è una gesa, antigament una parochia dedicada a San Salvator e anca prima a la Santa Lisabeta, sita in del center storegh de Lod.

## Storia
Fada su in tra el 1519 e 'l 1522 di carmelitan, indova che gh'era una gesa pussee antiga poeu tacada a l'Ospedal Magior de Lod, quand che i carmelitan inn sopress in del 1770 la gesa l'è dedicada al San Salvator e la deventa prevostural e in del 1789 ghe tachen i parochie de San Bias e de San Nicolò.

In di agn dopo a l'è slargada e renoeuvada in stil neoclassegh, ma con di element baroch, e la faciada noeuva a l'è inaugurada in del 1878, in su dissegn de l'Afrodisio Truzzi. L'è restaverada an'mò intorna al 1930. In del secol quell de 20 la cambia nom e la deventa 'na gesa normal, senza una parochia.

## Riferiment
*LombardiaBeniCulturali
Giornal

Un **giornal** a l'è una publegazzion periodega che la gh'ha 'me obietiv el regoej, el compartì e l'elaborà di notizzie. El termen el deriva de l'italian "giorno", o ben "dì", e l'è poeu entrad in lombard 'me italianism.

## Riferiment
*Treccani

## Alter proget

## Vos corelade
*Giornalism
Ein Tirol

**Ein Tirol** (*El Tirol l'è vun* in todesch) a l'è stada 'na sociazzion terroristega sudtirolesa ativa in di agn '80.

## Storia
In la zona, quand che la provincia de Bolzan a l'era no autonoma debon in di agn '60, gh'eren stad sgiamò di atentad terrorista per man di Befreiungsausschuss Südtirol, che hann poeu menad al segond Statut d'Autonomia, che 'l recognosseva l'autonomia de Bolzan de Trent.

Del 1978 inn scominciad di noeuv atach bombaroeul, e inn soltad per ari el monument de la Vitoria a Bolzan, quell ai Alpin in la guerra d'Abissinia a Brunico e la tomba de l'Ettore Tolomei a Montagna, oltra a di atach contra i compagnie publeghe tant 'me la RAI e la SIP.

In del midem period inn vegnude foeura di sociazzion terroristeghe italiane, compagne de l'Associazione per la Protezione degli Italiani e del Movimento degli Italiani in Alto Adige, che hann fad soltà anca lor di obergh, la statua de l'Andreas Hofer a Meran, la cà del president de la provincia Silvius Magnago e hann anca mitud el tossegh in di pom in sui alber.

## Bibliografia
*Hans Karl Peterlini: Südtiroler Bombenjahre. Raetia Edition, Bozen 2003
Onion routing

L**'Onion routing** (*routing scigolla*) a l'è una tecnega che la permet de havégh di comunicazzion anonime in su 'na red de computer. In 'sto sistema, un messagg a l'è passad per un cert numer de noeud che ghe meten o ghe toeuven via un nivell de cifradura, inscì de garantì che ogni messagg el sibia no vist de ogni noeud de la red che ghe passa, ma domà del destinatari, vist che ogni intermediari el cognoss domà l'adressa e l'identità del noeud de prima e quell dopo.

Per quant che 'l gh'habia un bon nivell de anonimad, l'è minga segur del tut: a l'è possibel doperà di analisi del temp e de la quantità di dacc per capì che computer i ha mandad, o l'è anca possibel havégh pussee noeud dent de 'na red senza deciaràll, inscì de podé savé pussee in sui dacc che passen e, se l'è el cas, anca lensgij in ciar.

Di red che 'l doperen a inn TOR, Tribler e Tox. El nom el vegn de la strutura, vist che ogni pachet a l'è quatad de pussee strat de cifradura, compagn de 'na sgigolla.

## Riferiment
*Onion Routing

## Vos corelade
*Remailer anonim
*Mix network
*Garlic routing
Cafè Gnocchi

El **Cafè Gnocchi** a l'è stad un cafè vert del 1846 in la veggia stazzion de Milan Porta Tosa.

## Storia
El prim cafè Gnocchi a l'è stad fad su in del 1832 del Baldassarre Gnocchi, in la Galleria De Cristoforis, e l'è deventad a la svelta in tra i locai pussee important e ben frequentad de Milan, ghe andava quand che Milan l'era austriegh el Vizere Ranier, e ghe andaven anca di sostenitor del desvilup ferroviari, compagn del Carlo Catani.

El segond cafè, el pussee famos, a l'è stad fad su in del 1846 in la segonda stazzion de Milan, e se pensa che l'era gestid del noeuv marid de la sciora Gnocchi, el Leopoldo Parma. A l'era anca lu frequentad de sgent important e, poch dopo che Milan l'è deventad italian, anca quei de la Scapigliatura.

El Parma l'ha fad propi una grama fin durant i cinch giornad de Milan, vist che l'è stad mazzad di austriegh in fuga, che hann brusad anca el cafè. L'è stad fad su ancamò in quaranta dì, ma poch dopo a l'è sbatuda sgiò la stazzion, e donca anca el cafè, e se perden i trasce.

Un noeuv cafè Gnocchi l'è vert, in del in del 1872 in la noeuva Gallera Vitori Emanuel.

## Riferiment
*Corriere

## Vos corelade
*Cafè Martini
El Politecnegh (1839)

**El Politecnegh** a l'è stad un giornal ativ in del Regn Lombard-Venet in pè del 1839 al 1844 e del 1859 al 1869. Fondad del Carlo Catani, el tratava de scenza e tecnologia aplicada e di vari argoment compagn de la lenguistega, de l'architetura e de la medesina.

## Bibliografia
*Carlo Cattaneo, Il politecnico, Bollati Boringhieri, 1962. ISBN 8833904628

## Alter proget
Dado Coletti

El **Dado Coletti**, (nasüd a Roma, suranom del **Riccardo Broccoletti** el 27 de avost 1974) l'è un atùr italian de cinema e de teàter.
Sufism

El **sufism** (in orient ciamad pussee *Tasawwuf*) a l'è la corrent mistega de l'Islam, che per quei che ghe vann dree a l'è vegnud foeura sgiamò di insegnament del profeta Maomet e del cognad Ali, che despess l'è ciamad "el pader del sufism".

I *sufi* a inn partid in vari orden, ciamad *[[Tariqa]]*, che gh'hann un fondator e 'na sucession gerarchega, e se incontren per fà di cerimonie misteghe indova che despess se sgira in tond e se ripet el nom de Allah.

In principi i sufi partegniven tucc a l'Islam sunnita, ma poeu inn vegnud foeura anca di orden legad al Sciism, soratut con l'annession de la Persia e la soa conversion. I Sufi, de lor, ghe vann adree strecciament a la Sharia, ma de solet a inn no inscì radicai in l'aplicazzion a nivell statal, e pensen che 'l so de lor raport con Allah a l'è la roba la pussee important che la ghe sia.

El sufism l'ha tacad un poo a declinà dopo del '900, un poo per la modernizazzion de la Turchia voluda de Atatrk che l'ha proibid i orden per vari temp, un poo per la critega del so penser vegnuda sia di estremista religios compagn di salafita sia di pussee modernista.

## Riferiment
*Enciclopedia Italiana
*Treccani

## Alter proget

## Vos corelade
*Báraka
*Maturidism
*Asharita
*Zawiya (sufism)
*Hurufism
*Metafisega Sufi
Garlic routing

El **garlic routing** (*routing aj*) a l'è una variant de l'onion routing che la cifra vari messagg insema inscì de fà pussee gram per un atacant de fà 'n analisi del trafegh e anca per volzà la velocità del straport di dacc.

A l'è la partizzion principal in tra TOR, che 'l dopera el routing scigolla, e I2P, e l'è ciamad inscì perchè la soa strutura la regorda pussee quella de l'aj che de 'na scigolla.

## Riferiment
*How to Browse the Internet Anonymously with Garlic Routing
Bug del 2022

El **bug del 2022** a l'è stad un bug mostrad de 'n quaj programa in del passà del 2021 al 2022, dovud a 'na representazzion *naive* de l'ann in d'un numer a 32 bit in del formad *AAAAMMDDHHMM*. El 31/12/2021 ai 23:59 el numer a l'era *202112312359*, ma apena passada la mizanocc el deventa *2201010000*, che l'è pussee volt del limit de 2147483647, e donca a l'è no recognossud 'me bon.

El software pussee important che l'è stad colpid a l'è stad Microsoft Exchange in di edizzion 2016 e 2019, el che scanner antivirus el doperava 'sto formad e dopo de la mizanocc l'ha recognossud pu i definizzion e donca el faseva no andà inanz i e-mail.

## Riferiment
*Y2K22-Bug stoppt Exchange-Mailzustellung: Antimalware-Engine stolpert über 2022

## Vos corelade
*Millennium Bug
*Bug del 2010 
*Bug del 2038
Provincia del Sulcis Iglesiente

La **provincia del Sulcis Iglesiente** a l'è una provincia de la Sardegna che l'è dree a vesser fada su, cont i capoloeugh de Carbonia e Iglesias, vegnuda foeura de la partizzion de la provincia del Sud Sardegna, che l'è stada partida in tra i noeuve province del Sulcis Iglesiente e del Medi Campidan e quell che l'è restad l'è andad a la cità metropolitana de Cagliari.

## Riferiment
*Una legge per la provincia del Sulcis Iglesiente
Dominik Duka

El **Dominik Duka** (Hradec Králové, 26 de avril 1943) a l'è un prelad e teolegh cech, cardenal e arcivescov de Praga e donca primad de la Cechia.

Ordenad sacerdot in del 1963, in del 1975 el Stat ghe cava la licenza e 'l manda a lavorà 'me dissegnator per la Škoda fina al 1989, ma intant el sutava a fà atività religiose in secret, tant che l'è stad mitud al camuscion del 1981 al 1982. Dopo de la fin del comunismo l'è nomnad, in del 1998, vescov de la soa cità natal, Hradec Králové e in del 2010, quand che 'l Miloslav Vlk el se dimet per l'età, l'è nomnad arcivescov de Praga.

In del 2011 l'ha fad l'obet del president Václav Havel.

## Riferiment
*Sit de la Santa Sed

## Alter proget
Fast Flux

El **fast flux** a l'è 'na tecnega de evasion DNS doperada di ciber-criminai per sconder i sit de phishing o che spanteghen malware dree a 'na red de computer violad che fann de reverse proxy al capo de la botnet. El prim malware famos a doperà 'sto sistema a l'è stad in del 2007 el Storm Worm, che 'l faseva su l'omonema botnet.

L'ideja fondamental dree al fast flux a l'è de havégh una fraca de adresse IP dree a 'n fully qualified domain name che cambien a la svelta, donca despess el nameserver autoritativ del domini l'è gestid del criminal. L'obietiv a l'è de havégh no di server publegament disponibil, inscì de fà pussee gram blocà el servizzi e, per la polizzia, de trovà el server e menà via quei che 'l gestissen.

## Riferiment
*Fast Flux: le infrastrutture criminali diventano resilienti
Fium Azur

El **Fium Azur** (in chines *Cháng Jiāng*, o ben *Fium Longh*) a l'è el fium el pussee longh de l'Eurasia e 'l terz el pussee longh del mond dopo del Nilo e del Rio di Amazon.

El scorr per intregh in China, el sorgiss a Qinghai e dopo 6'418 km el sfocia in del Mar Chines Oriental vesin a Shangai. Insema al Fium Sgiald a l'è stad in tra i fium pussee important per la storia chinesa.

## Riferiment
*Britannica

## Alter proget

## Vos corelade
*Diga di Trè Gole
Premi Nobel

El **Premi Nobel** a l'è 'n onoreficenza mondial che l'è dada ogni ann a di persone che hann fad tant per vari camp del savé uman e che cont i so ricerche hann dad "i pussee grand benefizzi a l'umanità". El premi l'è stad fad su de l'Alfred Nobel, inventor de la dinamita, che l'ha vist el penser de la sgent dopo de la mort del fredell, che l'è stad scambiad per lu de 'n quaj giornal franzes, e che diseven che "el mercant de mort l'è mort", e donca per vesser no regordad 'me l'inventor de 'n esplosiv l'ha lassad el 94% de la soa fortuna per un premi internazzional per quei che hann fad tant per l'umanità.

In principi i categorie eren Literadura, Medesina, Fisega e Chimega, assegnad de l'Academia svedesa, e Pas, assegnad del Comitad per el Nobel norveges, in del 1969 l'è stad sgiontad, a spese de la Sveriges riksbank, quell per l'Economia, volud de la banca per i so 300 agn.

## Riferiment
*Britannica

## Alter proget

## Vos corelade
*Fondazzion Nobel
*Premi Ig Nobel
Threema

**Threema** a l'è 'n aplicazzion per mandà messagg open source e a pagament, pensada per quei che gh'hann de besogn de tanta privacy e che la regoeuj no di informazzion de rilev per trascià quei che la doperen. Oltra ai messagg, se poden fà di ciamade, mandà posizzion, file, ducument e messagg con la vos. I so server inn in Isvizzera e l'app a l'è doperada per i comunicazzion de servizzi de l'Armada svizzera, che l'ha proibid WhatsApp in del 2022.

## Riferiment
*Sit de informazzion 

## Alter proget
Armada de la Republega Ceca

L**'Armada de la Republega Ceca** (*Armáda České republiky* in cech) a l'è la forza armada la pussee importanta de la Cechia, che la se ocupa de difender la Republega, in del respet di oblegh internazzionai e di tratad de defesa. A l'è partida in Forze de Terra, Armada de l'Aria, Forze Speciai e in del staff general.

Quand che gh'era el comunismo, l'Armada Popolar Cecoslovaca a l'era in tra i pilaster del pat de Varsavia, con pussee de 200'000 soldad, ma quand che l'è borlad sgiò e i do Stat s'inn partid a gh'è stad de besogn de renoeuva l'armada, soratut con l'entrà in la NATO in del 1999.

Incoeu l'armada de la Cechia la gh'ha 26'621 soldad e 3'440 reservista. El president de la Cechia a l'è el comandant in capo.

## Ligam de foeura
*Sit ofizzial

## Alter proget

## Vos corelade
*Armada governativa (Boemia e Moravia)
Alessandro Mussolini

L**'Alessandro Mussolini** (Montemaggiore di Predappio, 11 de november 1854 - Forlì, 19 de november 1910) a l'è stad un ativista e ferrer italian, cognossud soratut per vesser el pader del Benito Mussolini. S'cerad politegament vers el socialism revoluzzionari con simpatie nazzionalista, l'ha influenzad propi tant i idee politeghe del fioeul, a fàgh cognosser fina de sgioven la vision nazzionalista e socialista e 'l Karl Marx.

Entrad in politega a 17 agn, l'era cognossud per picà despess i aversari politegh, e l'ha passad quater agn ai arest de cà perchè i autorità pensaven che 'l faseva di atività revoluzzionarie, fina al matrimoni con la Rosa Maltoni. Ispirad in del so socialism nazzionalista e militarista del Carlo Pisacane, del Giuseppe Mazzini e del Giuseppe Garibaldi, l'ha ciamad el prim fioeul in onor del revoluzzionari messican Benito Juárez, de l'Amilcare Cipriani e de l'Andrea Costa. El gh'havud poeu l'Arnaldo, ciamad inscì in onor de l'Arnald de Bressa, e infin l'Edvige.

I so idee eren no viste ben a l'epoca, e donca el finiss in desgrazzia, desocupad e alcolizad, e 'l moeur a 56 agn per i conseguenze del trincà, poch dopo de havé autorizad el Benito a morosàss con la Rachele Guidi, fioeula de la soa noeuva metress, anca perchè 'l fioeul l'haveva menasciad de mazzàss e de mazzài tucc se ghe dava ninga el permess.

Incoeu a l'è mitud sota in la Cripta Mussolini, in del cimiteri de Predappio.

## Riferiment
* Alessandro Mussolini

## Alter proget
Arnaldo Mussolini

L**'Arnaldo Mussolini** (Dovia di Predappio, 11 de sginer 1885 - Milan, 21 de dicember 1931) a l'è stad un giornalista, maester e politegh italian, fradell pussee piscinin del Duce Benito Mussolini.

Fioeul de l'Alessandro Mussolini, el se diploma a la scoeula media agraria e 'l se marida poeu con l'Augusta Bondanini, con la che la gh'ha trii fioeu: Vito, Sandro e Rosina. Prima de tornà a insegnà al so pajes l'è stad anca a insegnà in Friul e l'è stad secretari comunal de Morsano al Tagliamento.

Quand che 'l fradell l'è andad su al governo l'è deventad diretor de il Popolo d'Italia e in del midem ann el deventa masson. L'era propi religios, a diferenza del Benito, e despess l'ha jutad el Regim a fà la pas con la Gesa, per esempi in sul tema de l'educazzion di sgioven catolegh.

El s'è poeu ocupad de la "mier secreta" del Duce, la Ida Dalser, che l'è internada in manicomi, menter el so fioeul, el Benito Albino, l'era tratad ben de lu.

L'è mort a l'improivs de arrest del coeur in del 1931, a 46 agn. L'è miss sota in del cimiteri de Mercato Saraceno. El Duce l'ha mandad un telegrama a ogni scoeula d'Italia e gh'ha ordenad de piantà una rogora in soa memoria, e poeu l'ha scrivud una biografia del fredell.

## Bibliografia
*Benito Mussolini, Vita di Arnaldo, Tipografia del "Popolo d'Italia", Milano, 1932

## Alter proget

## Vos corelade
*Scandol Belloni
Dave Plummer

El **Dave Plummer** (Regina, 9 de avost 1968) a l'è un informategh e imprenditor canades-american. L'ha programad el Task Manager de Windows, el *[[3D Pinball: Space Cadet|Pinball]]* de Windows, che l'ha adatad al sistema, e 'l software HyperCache per l'Amiga.

El gh'ha havud ses brevet in del camp de la programazzion, el gh'ha un canal in su YouTube indova che 'l parla de tecnologia e de la soa esperienza a la Microsoft e 'l gh'ha anca el record del mond in del videosgioeugh Tempest.

## Riferiment
*The Register
Oremus et pro perfidis Judaeis

**Oremus et pro perfidis Judaeis** a l'è 'na locuzzion latina che la gh'era in di orazzion del Venerdì sant de la Gesa Catolega del secol quell de cinch a quell de vint, con la che i cristian oraven per la conversion di sgiudee. In origin se pensa che la voleva dì "orom anca per i giudee che ghe creden no", ma cont el temp el signifegad l'è deventad pussee gram, o ben "orom anca per i perfid giudee", e donca l'è vegnud foeura un moviment interno a la Gesa per mudà 'sta orazzion, che l'è tolta via del papa Giovann XXIII in del 1959, e la deventa domà 'n orazzion per i giudee, senza nissun agetiv, e in del 1970 a l'è mudada ancamò, cont el recognosser de l'elezzion divina del popol de Israell, un test che però l'è piasud no inscì tant ai giudee, vist l'è assee esplicit in la speranza che recognossen el Crist 'me Messia.

Per un quajvun el gh'ha havud origin 'me risposta benevola a la Birkat Ha Minim, 'n orazzion ebraica che in la version originaria a l'era assee cativa con quei che ghe andaven dree al Gesù, e a l'antivangel Toledot Yeshu.

## Riferiment
*Quei perfidi giudei (per colpa di una traduzione)!
S'ciavismo

El **s'ciavismo** a l'è el sistema economegh e social fondad in su la s'ciavituu, o ben in su la possibilità de havégh la proprietà di persone, che inn donca di so s'ciav. El termen se pensa che 'l vegn del latin, e l'era doperad per parlà di presoner de guerra slav.

## Riferiment
*[Treccani](https://www.treccani.it/enciclopedia/schiavitu_(Dizionario-di-Storia)/)

## Alter proget

## Vos corelade
*Ribellion di s'ciav
*Mukataba
*Servitù
Obesità

L**'obesità** a l'è la condizzion de quei che pesen trop, che la po menà a 'n sbassàss de la qualità e del durà de la vita. A l'è retegnuda un esempi de malatia del stà ben, e l'è in tra i cause de mort evitabel pussee comun del mond.

## Riferiment
*Treccani

## Alter proget
Suckless.org

**suckless.org** a l'è 'na comunità de programator che la fa su del software liber minimalista, in pè del 2002. Di programa che hann fad, che vann 'dree a la filosofia Unix del "fà 'na roba e fàlla ben", inn surf, dwm, sbase e 'l client IRC ii.

## Ligam de foeura
*Sit ofizzial

## Alter proget
L'Art de la Guerra

L**'Art de la Guerra** a l'è un liber atribuid al general Sun Tzu, scrivud in tra i secoi quei de VI e V inanz de Crist. A l'è in tra i test de carater militar pussee antigh che cognossom, forsi el pussee antigh, e l'è partid in tredes capitoi che revarden la guerra de l'epoca, ma che despess gh'hann di considerazzion de carater filosofegh che poden vesser doperade anca per di alter robe de  la vita.

## Riferiment
*Britannica

## Alter proget

## Vos corelade
*I trentases stratagema
Socialism arab

El **socialism arab** a l'è 'n ideologia politega fondada in sul meter insema el socialism e 'l pan-arabism, de partì del socialism in del mond arab, che l'è rivad in la zona almen cinquant'agn prima de 'sta idea chì. El termen l'è stad inventad del Michel Aflaq, fondator del Partid Ba'ath, per fà una distinzion in tra el socialism internazzional e la soa version araba.

Fondad in sui principi de "unità, libertà, socialism", a l'era un socialism moderad in di termen economegh, l'acetava l'intraprendenza privada in l'economia e la proprietà privada, e l'era tegnud sota a la liberazzion del mond arab del domini colonial e de l'unifegazzion di vari Pajes arab in d'una federazzion, de spess el Stat però el gh'haveva la proprietà de un poo de robe e 'l controllava el comerc.

Di union ispirade al socialism arab inn stade la Republega Araba Unida, fada su in tra l'Egit e la Siria e i Stat Unid Arab, fad su de la Republega Araba Unida pussee 'l Regn del Yemen.

## Riferiment
*Encyclopedia

## Vos corelade
*Socialism islamegh
*Ba'athism
*Guerra freggia araba
Stranglehold

***Stranglehold*** o (***[[John Woo]] Presenta Stranglehold*** a l’è on video-sgioeugh in terza persona svilupad de la Midway Games (Chigago Studios), per la PlayStation 3, l’Xbox 360 e Windows. La Midway Games la droeuva l'Unreal Engine 3.0  in del sgioeugh per la prima volta, a l’è stad svilupad con la collaborazzion del John Woo  'me seguit del film *[[Hard Boiled (film 1992)|Hard Boiled]]*. El sgioeugh a l’è stad svilupad de la  Midway Chicago a partì del 2005 e publicad el 5 de setember del 2007 per Xbox 360, per Windows el 19 de  setember del 2007 e inveci per la PlayStation 3 de poeu d'on frach de ritard a l’è stata confermada la data de publicazzion per el 29 de otober del 2007.

El protagonista del sgioeugh l’è modellad sora l’ator cines Chow Yun-Fat.

## Trama
La trama la comenza a Hong Kong, 'dove on che poler el scompariss misteriosament. El dipartiment de polizzia el squisa sora la scomparida fin al rivà d'ona telefonada d’ona persona conossuda de nissun che la sa quell che l’è sucess e 'l par che la domandi on riscat. La ricesta de quei che i hann portad via el poler la se troeuva in d'on caton d’on mercad  in de la zità murada de Kowloon. L'ispetor Tequila el decid de portàss lilinscì in deperlù  e de lì adree a Hong Kong e Chicago la gh'ha origin ona lota senza pietà contra del Damon Zakarov, cap de la mafia russa, e del Wong, cap de la mafia cinesa, che i gh'hann dad l'inviada a ona guerra feroce per el controll de la ligera di do enormi zità.

## Tequila Time
El vantagg de l'ispetor Tequila  l’è la velocità. De fat a schiscià on sproch lù el rallenta el mond intorna a lù, e l'oten on una mira perfeta e ona agilità unica. In del sgioeugh a l’è bon de destrugà tut quell che'l ved, tant i insegne ‘me colone de preja. El Tequila time el se esaurìss a drovàll ma el s’insegnera col temp o anca cont el fà di mazzament con stil.

## ''Collector's Edition''
La Midway l’ha prodot la *Collector's Edition* del sgioeugh per i consoll de noeuva sgenerazzion.

La version per la PlayStation 3 la gh’ha denter el film *Hard Boiled* del John Woo tut rimasterizad in alta definizzion: però in realtà la compar la version del film pussee recenta del DVD (dent in de la scatola del sgioeugh a gh’è ona fotografia del DVD). Inveci la Collector's Edition di Xbox 360 la gh’ha semper dent i stess extra, via che ‘l film e ‘l design del sgioeugh.

## Curiosità

* In del livell del museo, de precis a la fin, quand che ‘l Tequila el manda di messagg col telefonin, se pò notà ona citazzion d’on film del John Woo, o ben la risposta "bullet in the head".
* On quai sfond, di ambient de sgioeugh,  a l’è frut dell'ilustrador Stephan Martinière.

## Note
Guido Silvestri (dotor)

El **Guido Silvestri** (Perugia, 20 de otober 1962) a l'è un medegh e divulgator italian, espert de imunologia e virologia.

Nassud a Perugia, l'è vegnud su a Senigaja, l'ha fad el licee scentifegh e 'l s'è lauread in medesina a Ancona in del 1987. Del 2001 l'è a capo de 'n laboratori de studi in su l'HIV, e l'è professor ordinari a Atlanta, in di Stat Unid.

## Riferiment
*GoodReads
Max Weber

El **Max Weber** (Erfurt, 21 de avril 1864 - Monegh de Baviera, 14 de sgiugn 1920) a l'è stad un sociolegh e filosof todesch, considerad el fondator de la moderna sociologia e de la publega ministrazzion, e l'è stad anca consejer di negozziator todisch in del Tratad de Versailles.

## Riferiment
*Treccani

## Alter proget

## Vos corelade
*Robert Michels
*Werturteilsstreit
Abu Nuwas

L**'Abu Nuwas** (Ahvaz, 756 - Baghdad, 815) a l'è stad un poeta arab, in tra i pussee important de la soa epoca per el mond arab. Nassud in Persia de mader persiana e bobà arab, l'era part de 'na tribù de origin yemenita, e 'l va a viv de sgiovin a Bassora, indova che 'l se forma poeticament. Omosessual deciarad, tema che l'ha tratad in la soa poesia, l'è stad forsi mazzad per quell, perchè ritegnud pecator. La soa notorietà in del mond arab la vegn soratut del fat che l'è citad in di Milla e voeuna not.

## Bibliografia
*Francesco Gabrieli, Poesia bacchica, Alpignano, Tallone, 1990, 71 pp.

## Alter proget
Vyžlovka

**** a l'è un comun de la Cechia, part de la Boemia Central e del distret de Praha-východ.

## Riferiment
*CCRE 

## Alter proget
Betin de Trezz

El **Betin de Trezz** (anca *Betin Ulizan*, Trezz, agn 1440 - forsi in del 1490) a l'è stad un scritor e nodar lombard.

## Biografia
Fioeul de do familie nobil de Trezz, el pader l'era nodar a Bressa, el gh'ha havud sedes fioeui, de che vot mas'c e vot done, nassud in tra el 1466 e 'l 1484: vundes a inn mort prima che la ghe fuss la pesta, e dopo de l'epidemia n'inn restad domà trii, anca se la mier la s'era infetada, a restà a lecc per un mes però senza infetà i fioeui, intant che lu l'era in pellegrinagg, se pensa a la preja de Bismantoa, in la zona de Resg de Lombardia.

Di font riporten la soa mort in del 1490, ma gh'è nissuna font credibel a sostegn.

## Oeuvera
La soa unega oeuvera che n'è restada a l'è la *Letilogia*, scrivuda in d'on volgar con di element lombard e toscan, che la ripercorr la pesta che l'ha colpid Milan e la Lombardia e la fa 'na sorta de orazzion, dedicada al cusin Gaspar, che l'ha svesinad al mond de la coltura, e al cardinal Ascani Maria Sforza, dada foeura in del 1488, trè agn dopo de la pestilenza.

El test l'è stad poeu doperad del Franzesch Cherubin in del so dizzionari per trovà di vegge vos milanes. A gh'è minga 'n ciar consens in su che lengua la fuss doperada del Betin de Trezz: el storegh Stefano Meschini, in la soa biografia del Bernardino Coiro, el ritegn el Betin un "poeta dialetal", ad esempi.

## Riferiment
*Treccani
*Bettino da Trezzo, il poeta che parlò alla Morte
*La peste del 1485 nel Ducato di Milano: dal poema di Bettino da Trezzo alle corrispondenze temporali con il ciclo di affreschi dell’Oratorio dei Disciplini di Clusone
Fedivers

El **fedivers** a l'è un paradigma virtual fondad in su vari server autonom, ciamad "istanze", che comunichen in tra de lor inscì de permeter a 'n utent de 'n server de lensger e comunicà cont i utent di alter server. I protocoi pussee doperad per el fedivers, incoeu, a inn ActivityPub e OStatus.

## Riferiment
*Il Fediverso - Mastodon

## Alter proget

## Vos corelade
*Nextcloud
*Mastodon (software)
*Diaspora (social network)
*Pump.io
*Friendica
*GNU social
*Pixelfed
*MediaGoblin
*PeerTube
Inn di sgioven fascista

L**'inn di sgioven fascista**, ciamad anca *Fuoco di Vesta* (in italian *inno dei giovani fascisti*), a l'è stad un cant politegh fascista italian, inn de la gioventura del Partid Nazzional Fascista, con musega scrivuda del Giuseppe Blanc, autor anca de la marcia trionfal Giovinezza, e test del Vittorio Emanuele Bravetta, componuda in del 1927.

## In la coltura popolar
### Cinema
In del film Amarcord del Federico Fellini a l'è la canzon che la compagna 'na parada grotesca per la visita del Duce in la cità.

### Parodie
Despess, in la zona de Milan, a l'era cantada 'me:

Fuoco di Vesta
il Duce l'è una bestia
Quand el camina
El par una gaina


## Riferiment
*Granatieri di Sardegna
*El test
Scherz de Radio Yerevan

I **scherz de radio Yerevan** a eren di scherz spantegad in Union Sovietega e in alter pajes del Bloch oriental a partì de la mità del secol quell de vint.

Eren di finte domande ch'eren fade a la Radio Yerevan, a che se daven di risposte de rider, de solet in del formad de "Hann domandad a Radio Yerevan" e "Radio Yerevan la respond".

## Esempi de scherz
*Hann domandad a Radio Yerevan: "l'è vera che in URSS a gh'è la libertà de espression, compagn di Stat Unid?"
:Radio Yerevan la respond: "in principi, si. In di Stat Unid te pòdet andà denanz a la Cà Bianca e dì *Basta Reagan* senza vesser castigad. Istess, te podet andà in la Piazza Rossa a dì *Basta Reagan* senza vesser castigad.
*Hann domandad a Radio Yerevan: "Camarada, ghe sarà la guerra?"
:Radio Yerevan la respond: "no, ma ghe sarà una lota per la pas che la destrugarà tusscoss"
*Hann domandad a Radio Yerevan: "L'è vera che una bomba atomega la podaria destrugà la nosta bella cità?"
:Radio Yerevan la respond: "In principi, sì. Ma Mosca l'è propi pussee bella"
*Hann domandad a Radio Yerevan: "Cossa l'è la mesizzia socialista in tra i nazzion?"
:Radio Yerevan la respond: "A l'è quand che i Armen, i Russ, i Ucrain, e tucc i alter popoi de l'URSS se meten insema per picà i Azer".

## Riferiment
*Scherzi Radio Yerevan

## Vos corelade
*Scherz in la Germania de l'Est
*Scherz russ
Pellagra

La **pellagra** a l'è una malatia provocada del mancà de la vitamina B, de la niacina e, di voeulte, del triptofan che ghe voeur per sintetizài, che 'l sibia per mancanza in del mangià o per impossibilità de assimilàll, che l'era spantegada soratut in di popolazzion che viveven de farina de melga o de mais, vist che i sostanze che la fann vegnì no gh'è soratut in di prodot compagn de lacc, verze e cereai, ma minga in del mais, indova che l'è in d'una forma che la po vesser no doperada de l'organismo, foeura che per quand che l'è nixtamalizad.

El termen, de origin lombarda, el vegn de vun di sintom pussee evident de la malatia, o ben la pell che la deventa rugosa, e l'è stad introdot del Franzesch Frapoll. 'Sta malatia a l'era propi spantegada in Altitalia, indova che la sgent la viveva de polenta, e di gran progrsss in la soa cura inn stad fad del medegh lombard Gaitan Strambi, in tra la fin del '700 e 'l principi del '800. L'Imperator Isep II d'Asborgh l'ha vert a Legnan el prim ospedal per lotà contra la pellagra in del 1784, ma el sarra su quater agn dopo, e poch dopo del '800 i austriegh, che governaven quell toch de l'Altitalia, hann fad 'n indagen che l'ha descovert che la malatia a l'è no contagiosa e nanca genetica, ma dovuda al mangià soratut mais. Anca in del Regn d'Italia se proeuva a doperà l'intervent publegh per fermà la malatia, a l'epoca spantegada soratut in Veneto, con l'oblegh de denonzia e di statisteghe, ma a la fin, quand che 'l riva el '900, cont i condizzion de vita in campagna che deventen pussee bone grazzia a la revoluzzion industrial, la descompariss squasi del tut.

Domà in la mità del secol quell de vint se capiss che la malatia a l'è no provocada del mangià mais deperlu, ma de la carenza de la vitamina B e de la niacina, che vann integrade cont el rest del mangià.

## Riferiment
*La pellagra: colpa della povertà non della polenta

## Alter proget

## Vos corelade
*Inchiesta Jacini
Ibn Khaldun

L**'Ibn Khaldun** (Tunis, 27 de masg 1332 - El Cair, 17 de marz 1404) a l'è stad un storegh e filosof arab, el pussee grand che 'l ghe sia stad in del Maghreb, considerad un sociolegh ante litteram e vun di pader de la sociologia e de la storiografia, oltra che vun di prim economista.

## Riferiment
*Treccani

## Alter proget
Looking Forward

***Looking Forward*** a l’è un cortometragg senza vos del 1910 che sa nò con sigurezza el nom del sò regista, film perdud, a l'è ona comedia fantascentifega ambientada in d'ona socetà matriarcal del futur.

## Trama
El protagonista de la vicenda - second i recension de quii temp là – a l’è ‘l Jack Goodwin, on scenziad giovin che ‘l  perfeziona ona medesina bona de indù ona sorta de sonn cibernetich. Sotopost a l'esperiment, el Goodwin el dorma per 100 ann e quand che ‘l se desseda el ven in cognizzion che ‘l mond a l’è tut cambiad : i omen a inn ona minoranza e, privad de tucc i dirit politegh, subissen con rassegnazzion el domini di done tant in la vita in famija ‘me in quella publica. Del moment che la dona sindech la se inamora de lù , per roversà la situazzion l'unica l'è on matrimoni inscambi de la promessa de dàgh indree ai omen la soa libertà.(Fantafilm )

## Produzzion
El film l’è stad prodot de la Thanhouser Film Corporation.

## Distribuzzion
El film - on cortometragg in d’ona bobina - l'è stad distribuid in di Stat Unid de la Motion Picture Distributors and Sales Company che l'ha fad vegnì foeura in di teater el 20 de desember del 1910.

## Note
Viribus Unitis

**Viribus Unitis** a l'è 'na locuzzion latina che la voeur dì "cont i forze unide", despess voltad pussee in libertà 'me "l'union la fa la forza". La po indegà:
***Viribus Unitis**, motto de la cà de Asborgh-Lorena e del Regn Lombard-Veneto
***Viribus Unitis**, motto de la lota a la tisi 
*Polisportiva Viribus Unitis, squadra de folball de Somma Vesuviana
*SMS Viribus Unitis, corazzada de la k.u.k. Kriegsmarine
REvil

**REvil** a l'è stad un grup criminal informategh russ, almen de lengua, che 'l operava cont el modell de ransomware 'me servizzi, e 'l menasciava de publegà di informazzion reservade se 'l fuss stad no pagad el rescat. In del sginer del 2022 el Servizzi Federal de Sigurezza russ l'ha nonziad de havé desligad el grup e de havé menad via e acusad vari member dopo che i Stat Unid gh'hann dad di informazzion util, anca se l'era sgiamò fermo de la mità del 2021.

## Riferiment
* REvil ransomware gang arrested in Russia

## Vos corelade
*Atach informategh a JBS S.A.
*Atach informategh a Kaseya VSA
ʿOmar ibn al-Khaṭṭāb

L**ʿOmar ibn al-Khaṭṭāb** (La Meca, 585 circa - Medina, 6 de november 644) a l'è stad el segond calif de l'Islam dopo de l'Abū Bakr, e l'è stad resgior de la Umma del 634 al 644.

Member di Quraysh, compagn del Maomet, a l'era in principi assee contrari a l'Islam, e 'l se saria convertid per la tradizzion dopo havé dad una s'giafa a la sorella, che l'era deventada musulmana, intant che la lensgeva di test sacher, e quand che 'l s'è pentid l'ha domandad de lensger el test e l'ha brasciad su la noeuva religion, per quella reson chi l'è ciamad de 'n quajvun el San Paol de l'Islam.

El gh'haveva 'na relazzion assee streccia cont el Profeta, e l'ha menad, per esempi, a la rivelazzion del vers in su l'hijab in del Coran.

## Riferiment
*[Dizzionari de storia](https://www.treccani.it/enciclopedia/omar-ibn-al-khattab_(Dizionario-di-Storia)/)

## Alter proget

## Vos corelade
*Califad Rashidun
*Pat de Omar
*Des Benedet
Dobrovíz

**** a l'è un comun de la Cechia, part de la Boemia Central e del distret de Praha-západ.

## Riferiment
*CCRE 

## Alter proget
Tiragg (desambiguazzion)

* **[[tiragg (cazzo)|tiragg]]** - process che 'l fà vegnì drizz e dur el cazzo
* **[[tiragg]]** - pression che la permet la circolazzion d'on vapor o on gass dedent d'on impiant termotecnich o on edifizzi
President de la Confederazzion Svizzera

El **President de la Confederazzion Svizzera** (*Bundespräsident* in todesch, *président de la Confédération* in franzes, *presidente della Confederazione* in italian, *President dala Cunfederaziun* in romancc) a l'è 'l member del Consili Federal che, de primus inter pares, representa el governo e la Confederazzion, ma formalment a l'è no né capo de Stat né capo de governo.

A l'è, per tradizzion, el consejer che 'l gh'ha no la carega de pussee temp, e donca in di 7 agn de mandad ogni consejer el tegn la presidenza almen 'na voeulta, anca se in passad a l'era 'na carega pussee competitiva e doperada per premià i consejer pussee important, ma de la mità del secol quell de vint a l'è pu inscì, e fina al 1920 el President a l'era, per tradizzion, anca consejer per i afar forest, ma el sortiva mai de Pajes.

Incoeu, propi perchè l'è no 'n capo de Stat, l'è propi rari che 'l faga di visit de Stat, se inn no in di compit del so dipartiment, però el gh'ha di compit compagn quand che 'l vegn un leader forester in Elvezzia o gh'è de incontrà di alter capi de Stat, per esempi coi Nazzion Unide.

## Ligam de foeura
*Sit ofizzial

## Vos corelade
*Lista di president de la Confederazzion Svizzera
*Cangeler de la Svizzera
Roberta Metsola

La **Roberta Metsola** (St. Julian's, 18 de sginer 1979) a l'è una politega maltesa, del 18 de sginer 2022 presidenta del Parlament europee.

De mester avocata specializada in dirit europee, l'è in politega de sgiovina, iscrivuda al Partid Nazzionalista, e l'è stada anca secretaria di sgioven del Partid Popolar Europee. Del november 2020 l'è vizepresidenta del Parlament europee e del sginer 2022, con la mort del David Sassoli, l'è elesgiuda a la presidenza.

## Riferiment
*Roberta Metsola è la nuova presidente del Parlamento Europeo

## Alter proget
2b2t

**2b2t**, breviazzion de *2builders2tools*, a l'è un server de Minecraft in pè del dicember 2010, el server anarchich el pussee vegg che 'l ghe sia, e in tra i server pussee vegg in sgeneral, tra l'alter, la soa mapa a l'è in tra i pussee vegge a vesser doperade ancamò, vist che l'è mai stada cambiada de la vertura del server. El server l'è anarchich e, in pratega, gh'è nissuna regola, anca se 'l ministrator el dopera di plugin per evità che se doperen di *hack*, ma nissun el po vesser bannad del server per fà un quajcoss, anca se l'è 'n quajcoss de gram compagn de mandà i balla el server o installàgh una backdoor.

2b2t l'ha vist, in la soa storia, pussee de 720'000 sgiugador e la soa mapa a l'è pussee granda de 13 Terabyte, la dificoltà a l'è grama e se po fà la lota in tra sgiugador. A l'è retegnud el server pussee tossegh che ghe sia, per via de l'utenza e del mancà di regole, del destrugà de la mapa, de la dificoltà de sortì de la region del *spawn* e per la libertà de copà i utent e de destrugà i so costruzzion.

El 14 de avost del 2023 a l'è atualizad a la version 1.19 de Minecraft, e i ministrador fann un reset de l'economia del sgioeugh, oltra a meter di regole, per esempi contra el duplicà de oget. Quella roba chi l'ha menad vari utent a ciamàll pu server anarchich e anca a lassàll.

## Riferiment
*2B2T: tra i server più vecchi di Minecraft 

## Alter proget
Sigmund Freud

El **Sigmund Freud** (Freiberg, 6 de masg 1856 – Hampstead, 23 de setember 1939) a l'è stad un neurolegh e filosof austriegh, retegnud el fondator de la psicanalisi, la corrent la pussee nota de la psicologia.

## Riferiment
*Treccani

## Alter proget
Uwu (emoticon)

**uwu**, di voeulte stilizada 'me **UwU**, a l'è una faccina che la indica el vesser tender o 'l vesser content: la "u" la representa i oeugg, menter la *w* la boca. L'è doperada soratut del furry fandom e, se doperada propi tant, la po vesser doperada anca per rompégh i balle a quei che la riceven. La gh'ha 'na variant, *OwO*, retegnuda pussee allusiva e che, oltra al vesser tender, el representa anca el vesser curios.

## Riferiment
*Dictionary.com
President de la Republega Italiana

Ol **President de la Republega Italiana** a l'è, 'ndel sistema politegh italian, la carega la pioeu volta che gh'è. A l'è elesgid ogne set agn del Parlament italian setad ensema ai delegacc di region.

Capo de Stat, el gh'ha la fonzion de garantì la Costituzzion e ogne citadin italian che 'l gh'ha pioeu de 50 agn e 'l gh'ha i dirit civil el po vesser elesgid.

El nomna ol governo, a l'è comandant in capo di forze armade e president del Consej Superior de la Magistradura. Se 'l po fà no i so robe, ol President del Senad 'l deventa 'l president suplent.

## Riferimencc
*Sit ofizzial

## Oter progecc

## Vos corelade
*Lista di president de la Republega Italiana
*President emerit de la Republega Italiana
*Residenze del President italian
*Giurament del President italian
*Palazz del Quirinal
*President suplent de la Republega Italiana
*Capo provisori del Stat
*Drapon del President italian
Jorge Luís Borges

El **Jorge Luis Borges** (Buenos Aires, 24 de avost 1899 - Ginevra, 14 de sgiugn 1986) a l'è stad un scritor, poeta e filosof argentin, considerad in tra i scritor pussee influent del secol quell de XX e in tra i pader del gener fantastegh.

## Riferiment
*Britannica

## Alter proget
Ettore Pozzoli

L**'Ettore Pozzoli** (Seregn, 22 luj 1873 – Seregn, 9 november 1957) a l'è stad un pianista, didata e composidor italian. Cognossud soratut per i so esercizzi e studi per pianofort e i so catade de solfegg. Du agn dop de la mort, in del 1959, a Seregn se organiza el Concors pianistegh internazzional Ettore Pozzoli in so onor.

## Biografia
El Pozzoli el nass a Seregn in del 1873, el studia pianofort e composizzion al Conservatori de Milan cont el Ferroni, l'Appiani e el Fumagalli, per un poo el concert, ma el taca prest a insegnà, del 1899 el gh'ha la catedra de teoria e solfegg al Concervatori de Milan.
El collabora de sorapu ai "Melodie sacre".

## Oeuvre

### Oeuvre didateghe per pianofort

* *16 Studi di agilità per le piccole mani*
* *I primi esercizi di stile polifonico*
* *La tecnica giornaliera del pianista*, Ricordi, Milan, 1927
* *Studi di Media Difficoltà per Pianoforte*
* *Studi a moto rapido per Pianoforte*
* *Sorrisi infantili*
* *16 Studi per le note ribattute*
* *30 Studietti Elementari per Pianoforte*
* *5 Sonatine facili nello stile classico*
* *24 Studi di facile meccanismo*
* *24 Piccoli studi facili e progressivi*

### Olter Oeuvre per pianofort

* *Berceuse*, 1950
* *Impressioni*, 1921
* *Riflessi del mare*
* *Suite in stile antico*
* *Pagine minuscole*, 12 bozzet, 1922
* *Pinocchio*, piccola suite, 1953

### Oeuvre didateghe per el studi de la teoria musegala, de l'armonia e del solfegg

* *Metodo d'armonia*, Ricordi, Milan, 1946-1975, ISMN M-041-82225-9
* *Solfeggi parlati e cantati*, Ricordi, Milan
* *Sunto di Teoria musicale - I, II, III Corso*, Ricordi, Milan.

### Toch de concert per Fisarmonega

* *Tema e Variazioni*, Milano, Ricordi, 1953-54
* *Valzer da concerto*, 1953 (A Davide Anzaghi, virtuos de la fisarmonega)
* *Danza Fantastica*, 1956
* *Alba d'Aprile*, studi melodegh, 1954
* *Fantasia in La minore*
* *Canti popolari d'altri tempi*, fantasia folcloristega

### Oeuvre sinfoneghe e con orchestra

* *Tema con variazioni*, per orchestra
* *Concerto*, per pianofort e orchestra
* *Allegro di concerto*, per pianofort e orchestra

### Olter oeuvre

* *Gavotta*, per orghen
* *Valzer*, per armonega e pianofort
* *Metodo per armonio*, Milan, Ricordi, 1951

## Bibliografia
* *La nuova enciclopedia della musica*, Garzanti
* *Dizionario enciclopedico universale della musica e dei musicisti*, Alberto Basso
* *Enciclopedia della musica*, Ricordi
Frédéric Chopin

El **Frédéric Chopin** (Żelazowa Wola, 01 de marz 1810 – Paris, 17 de otover 1849) a l'è stad un pianista e compositor polach, in tra i pussee important del period romantegh, l'è vegnud su in del Ducad de Varsavia ma, con la repression russa, el fa San Martin in Franza, ma el resta 'n pont de riferiment per i nazzionalista polach che voleven la liberazzion de la nazzion di forester.

## Riferiment
*Treccani

## Alter proget

## Vos corelade
*Reoport de Varsavia-Chopin
*Musee Fryderyk Chopin
*Cà del Fryderyk Chopin
Adolf Hitler Uunona

L**'Adolf Hitler Uunona** (Namibia, 1966) a l'è un politegh e ativista anti-Apartheid de la Namibia, consejer regional per l'Organizazzion per el Popol de l'Africa del Sud-Ovest in del distret eletoral de Ompundja del 2004. A l'è assee cognossud per el so nom strani, quell de l'Adolf Hitler, che el so paa gh'havaria dad senza savé chi l'è che l'era, desgià che in Namibia i nom todesch eren assee comun. In la campagna eletoral el dopera no "Hitler", ma l'ha did che 'l voeur no cambià el so nom.

## Riferiment
*Adolf Hitler élu avec 85% des voix

## Vos corelade
*Adolf Lu Hitler Marak
Al-Ghazali

**Al-Ghazali** (nom complet *Abū Ḥāmid Muḥammad Ibn Muḥammad Aṭ-ṭūsī al-Ghazālī*: Tus, 1058 - Tus, 19 de dicember 1111) a l'è stad un teolegh, filosof, mistegh e giurista persian, considerad in tra i teolegh pussee important de l'Islam, desgià che l'è stad bon de meter insema l'ortodossia de la Sharia cont el Sufism.

Persona de gran coltura, l'ha scrivud circa 50 oeuvere, de la filosofia neoplatonega a la teologia islamega, del misticism sufi a la giurisprudenza: vun di so liber, *Iḥyāʾ ʿulūm al-dīn e Maqāṣid al-falāsifah*, el gh'ha havud anca sucess in Europa e l'è stad in tra i prim liber a vesser tradot de l'arab al latin.

## Riferiment
*Treccani

## Alter proget

## Vos corelade
*Ahmad Ghazali
Zen

El **Zen** a l'è 'na scoeula del Budism Mahayana che l'è vegnuda foeura in China in di temp de la dinastia Tang, cont el nom de *Chan*, de la China l'è rivada poeu in Vietnam, indova che l'è deventad el Thiền, in Corea, indova che l'è deventad el Seon, e in Giapon, indova che l'è deventad el Zen Giapones.

## Riferiment
*Treccani

## Alter proget
Tar (fium)

El **Tar** (*Tär* in lengua emiliana, *Taro* in lengua italiana, *Tà* in lengua ligurina) a l'è un fium de l'Emilia-Romagna e de la Liguria, che 'l nass del Mont Penna per poeu finì in del Pò a Sissa, in provincia de Parma, dopo 126 km.

De 'n pont de vista lenguistegh, a l'è considerad el confin in tra i dialet de transizzion in tra el lombard e l'emilian, compagn del piasentin, e 'l principi de la vera e propia lengua emiliana.

## Riferiment
*Treccani

## Alter proget

## Vos corelade
*Republega Partigiana de la Vall de Tar
*Vall de Tar
*Parch Fluvial Regional del Tar